ఆంధ్ర ప్రదేశ్
ఆంధ్ర ప్రదేశ్, భారతదేశంలోని 29 రాష్ట్రాలలో ఒకటి. తెలంగాణాతో పాటు ఈ రాష్ట్రంలో తెలుగు ప్రధాన భాష. తదుపరి స్థానంలో ఉర్దూ ఉంది.ఈ రాష్ట్రానికి వాయవ్య దిశలో తెలంగాణ, ఉత్తరాన ఛత్తీస్‌గఢ్, ఒడిషా రాష్ట్రాలు, తూర్పున బంగాళాఖాతం, దక్షిణాన తమిళనాడు రాష్ట్రం, పడమరన కర్ణాటక రాష్ట్రాలు ఉన్నాయి. భారతదేశంలో ఎనిమిదవ అతి పెద్ద రాష్ట్రము ఆంధ్ర ప్రదేశ్. ఈ రాష్ట్రంలోని ముఖ్యమైన నదులు గోదావరి, కృష్ణ, తుంగభద్ర మరియు పెన్నా. ఆంధ్ర ప్రదేశ్ 12°37', 19°54' ఉత్తర అక్షాంశాల మధ్య, 76°46', 84°46' తూర్పు రేఖాంశాల మధ్య వ్యాపించి ఉంది. భారత ప్రామాణిక రేఖాంశమైన 82°30' తూర్పు రేఖాంశం రాష్ట్రంలోని కాకినాడ మీదుగా పోతుంది.
ఆంధ్రప్రదేశ్ అధికారిక చిహ్నం
ఆంధ్ర ప్రదేశ్ అధికారిక చిహ్నం అనగా ఆంధ్ర ప్రదేశ్ రాష్ట్ర ప్రభుత్వానికి చెందిన రాజముద్ర. ఈ అధికారిక చిహ్నం వృత్తాకారంలో ఉంటుంది, మధ్యలో పూర్ణఘటం ఉంటుంది, పూర్ణఘటం కిందగా మూడు సింహాల చిహ్నం ఉంటుంది, బాహ్య వలయం దిగువన "సత్యమేవ జయతే" అని ఉంటుంది. అంతర్ వలయాలలో పైభాగాన "ఆంధ్ర ప్రదేశ్ ప్రభుత్వం" అని తెలుగులో,కింది భాగాన ఎడమ వైపు భాగాన ANDHRA PRADESH (ఆంధ్ర ప్రదేశ్) అని ఆంగ్లభాషలో, కుడి వైపున आन्ध्र प्रदेश (ఆంధ్ర ప్రదేశ్) అని హిందీలో వ్రాసి ఉంటుంది.